CELEX: 32019D0971
Language: hu
Date: 2019-02-26 00:00:00
Title: A Bizottság (EU) 2019/971 felhatalmazáson alapuló határozata (2019. február 26.) az (EU) 2018/1240 európai parlamenti és tanácsi rendelet 6. cikkének (4) bekezdése értelmében, a kérelmezők számára bármilyen további információ vagy a megkövetelt dokumentumok benyújtását lehetővé tevő biztonságos felhasználóifiók-szolgáltatás követelményeinek meghatározásáról (EGT-vonatkozású szöveg.)

13.6.2019   
               
               
                  HU
               
               
                  Az Európai Unió Hivatalos Lapja
               
               
                  L 156/20
               
            
         A BIZOTTSÁG (EU) 2019/971 FELHATALMAZÁSON ALAPULÓ HATÁROZATA
         (2019. február 26.)
         az (EU) 2018/1240 európai parlamenti és tanácsi rendelet 6. cikkének (4) bekezdése értelmében, a kérelmezők számára bármilyen további információ vagy a megkövetelt dokumentumok benyújtását lehetővé tevő biztonságos felhasználóifiók-szolgáltatás követelményeinek meghatározásáról
         (EGT-vonatkozású szöveg)
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel az Európai Utasinformációs és Engedélyezési Rendszer (ETIAS) létrehozásáról, valamint az 1077/2011/EU rendelet, az 515/2014/EU rendelet, az (EU) 2016/399 rendelet, az (EU) 2016/1624 rendelet és az (EU) 2017/2226 rendelet módosításáról szóló, 2018. szeptember 12-i (EU) 2018/1240 európai parlamenti és tanácsi rendeletre (1) és különösen annak 6. cikke (4) bekezdésére,
         mivel:
         
                     (1)
                  
                  
                     Az (EU) 2018/1240 rendelet az Európai Utasinformációs és Engedélyezési Rendszert (ETIAS) a külső határok átlépésekor vízumkötelezettség hatálya alá nem tartozó harmadik országbeli állampolgárok számára szolgáló rendszerként hozta létre. Az említett rendelet meghatározta az utazási engedély kiadására vagy megtagadására vonatkozó feltételeket és eljárásokat.
                  
               
                     (2)
                  
                  
                     Az ETIAS kérelmeket manuálisan feldolgozó ETIAS nemzeti egységek felszólíthatják a kérelmezőket további dokumentumok vagy információk benyújtására. E határozatnak feltételeket kell meghatároznia arra vonatkozóan, hogy a kérelmezők hogyan nyújthatják be ezeket a további dokumentumokat vagy információkat egy erre a célra szolgáló eszköz segítségével.
                  
               
                     (3)
                  
                  
                     A biztonságos felhasználóifiók-szolgáltatásnak az erre a célra létrehozott nyilvánosan elérhető honlapon, mobil eszközökre telepíthető alkalmazáson, valamint biztonságos adatkapcsolaton keresztül kell elérhetőnek lennie.
                  
               
                     (4)
                  
                  
                     A biztonságos felhasználóifiók-szolgáltatásnak lehetővé kell tennie a kérelmező személyazonosságának megerősítését, és biztosítania kell az eszközhöz való biztonságos hozzáférést. Ezért meg kell határozni a hitelesítési követelményeket, beleértve a kérelmező egyedi kódjának megadását is.
                  
               
                     (5)
                  
                  
                     Meg kell határozni a további információk vagy dokumentumok benyújtására, valamint a biztonságos felhasználóifiók-szolgáltatás kimeneti oldalára vonatkozó eljárást is.
                  
               
                     (6)
                  
                  
                     Lehetővé kell tenni a kérelmezők számára, hogy a további információk vagy dokumentumok benyújtására irányuló felszólítás kézhezvételétől számított, a 27. cikk (2) bekezdése vagy a 44. cikk (3) bekezdése alapján meghatározott időszakon belül bármikor további információkat vagy dokumentumokat nyújthassanak be. Ezen az időhatáron belül a kérelmezőknek lehetőséget kell biztosítani arra, hogy elmentsék az addig feltöltött információkat és később folytassák a benyújtást. A megadott határidők lejárta után az ETIAS-kérelmezőknek nem biztosítható hozzáférés a biztonságos felhasználóifiók-szolgáltatáshoz.
                  
               
                     (7)
                  
                  
                     Meg kell határozni, hogy a biztonságos felhasználóifiók-szolgáltatás milyen kommunikációs csatornákon keresztül kapcsolódik az ETIAS központi rendszerhez. Meg kell határozni továbbá az üzenetformátumot, a szabványokat és protokollokat, valamint a biztonsági követelményeket.
                  
               
                     (8)
                  
                  
                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló (22.) jegyzőkönyv 1. és 2. cikkével összhangban Dánia nem vett részt az (EU) 2017/2226 rendelet elfogadásában, az rá nézve nem kötelező és nem alkalmazandó. Mivel azonban az (EU) 2018/1240 rendelet a schengeni vívmányokon alapul, Dánia az említett jegyzőkönyv 4. cikkének megfelelően 2018. december 21-én bejelentette, hogy az (EU) 2018/1240 rendelet nemzeti jogában történő végrehajtásáról határozott.
                  
               
                     (9)
                  
                  
                     Ez a határozat a schengeni vívmányok azon rendelkezéseinek továbbfejlesztését képezi, amelyekben az Egyesült Királyság a 2000/365/EK tanácsi határozattal (2) összhangban nem vesz részt; ennélfogva az Egyesült Királyság nem vesz részt ennek a határozatnak az elfogadásában, az rá nézve nem kötelező és nem alkalmazandó.
                  
               
                     (10)
                  
                  
                     Ez a határozat a schengeni vívmányok azon rendelkezéseinek továbbfejlesztését képezi, amelyekben Írország a 2002/192/EK tanácsi határozattal (3) összhangban nem vesz részt; ennélfogva Írország nem vesz részt a határozat elfogadásában, az rá nézve nem kötelező és nem alkalmazandó.
                  
               
                     (11)
                  
                  
                     Izland és Norvégia tekintetében ez a határozat az Európai Unió Tanácsa, valamint az Izlandi Köztársaság és a Norvég Királyság közötti, az utóbbiaknak a schengeni vívmányok végrehajtására, alkalmazására és fejlesztésére irányuló társulásáról szóló megállapodás (4) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK tanácsi határozat (5) 1. cikkének A. pontjában említett területhez tartoznak.
                  
               
                     (12)
                  
                  
                     Svájc tekintetében ez a határozat az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodás (6) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK határozatnak a 2008/146/EK tanácsi határozat (7) 3. cikkével együtt értelmezett 1. cikkének A. pontjában említett területhez tartoznak.
                  
               
                     (13)
                  
                  
                     Liechtenstein tekintetében ez a határozat az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szóló jegyzőkönyv (8) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK határozatnak a 2011/350/EU tanácsi határozat (9) 3. cikkével együtt értelmezett 1. cikkének A. pontjában említett területhez tartoznak.
                  
               
                     (14)
                  
                  
                     2019. január 28-án konzultációra került sor az európai adatvédelmi biztossal, aki 2019. február 8-án véleményt nyilvánított,
                  
               ELFOGADTA EZT A HATÁROZATOT:
         
            1. cikk
            Hozzáférés a felhasználóifiók-szolgáltatáshoz
            
               (1)   A biztonságos felhasználóifiók-szolgáltatást a következőkön keresztül kell elérhetővé tenni:
               
                           a)
                        
                        
                           az (EU) 2018/1240 rendelet 16. cikkében említett, erre a célra szolgáló nyilvánosan elérhető honlap;
                        
                     
                           b)
                        
                        
                           az (EU) 2018/1240 rendelet 16. cikkében említett, mobil eszközre telepíthető alkalmazás;
                        
                     
                           c)
                        
                        
                           az (EU) 2018/1240 rendelet 6. cikke (2) bekezdésének f) pontjában említett ETIAS e-mail szolgáltatáson keresztül biztosított link.
                        
                     
            
               (2)   A biztonságos felhasználóifiók-szolgáltatást a következő időpontig kell elérhetővé tenni:
               
                           a)
                        
                        
                           a további információk vagy dokumentumok ETIAS-kérelmező által megerősített, végleges benyújtása; vagy
                        
                     
                           b)
                        
                        
                           az (EU) 2018/1240 rendelet 27. cikkének (2) bekezdésében említett határidő lejárta; vagy
                        
                     
                           c)
                        
                        
                           az (EU) 2018/1240 rendelet 44. cikke értelmében az ETIAS nemzeti egység által meghatározott időtartam lejárta.
                        
                     
         
         
            2. cikk
            A felhasználóifiók-szolgáltatáshoz való hozzáféréshez szükséges kéttényezős hitelesítés
            
               (1)   A biztonságos felhasználóifiók-szolgáltatáshoz való csatlakozás érdekében kéttényezős hitelesítést kell alkalmazni.
            
            
               (2)   Az első hitelesítés a következő adatok beviteléből áll:
               
                           a)
                        
                        
                           a kérelem száma;
                        
                     
                           b)
                        
                        
                           az úti okmány száma.
                        
                     
            
               (3)   Ha az ETIAS-kérelmező nem adja meg a kérelem számát, az első hitelesítéskor a következő adatokat kell bevinni:
               
                           a)
                        
                        
                           az úti okmány száma;
                        
                     
                           b)
                        
                        
                           az úti okmány kiállításának egy előre meghatározott listából kiválasztandó országa;
                        
                     
                           c)
                        
                        
                           az úti okmány kiállításának dátuma és érvényességi ideje; valamint
                        
                     
                           d)
                        
                        
                           mindkét szülő utóneve.
                        
                     
            
               (4)   A kérelem száma megegyezik a kérelem benyújtásakor az ETIAS e-mail szolgáltatásán keresztül a kérelmezők részére kiutalt kérelemszámmal. A (2) vagy a (3) bekezdésben említett, a kérelmező által benyújtott egyéb adatoknak szintén meg kell egyezniük a kérelmezők által a kérelmük benyújtásakor megadott adatokkal.
            
            
               (5)   A második hitelesítés egy egyedi kódból áll, amelyet a hitelesítés megerősítéséhez be kell vinni a biztonságos felhasználóifiók-szolgáltatásba.
            
            
               (6)   A (2) vagy (3) bekezdésben említett információk benyújtását követően az (EU) 2018/1240 rendelet 6. cikke (2) bekezdésének f) pontjában említett e-mail szolgáltatás automatikusan létrehoz és a kérelmező számára továbbít egy egyedi kódot.
            
            
               (7)   Az egyedi kódot a benyújtott kérelemben megadott e-mail-címre kell elküldeni.
            
            
               (8)   Az egyedi kód rövid idő elteltével érvényét veszti. Új egyedi kód elküldése érvényteleníti a kérelmezőnek korábban elküldött egyedi kódokat.
            
            
               (9)   Az egyedi kód csak egyszer használható fel.
            
         
         
            3. cikk
            A további információk vagy dokumentumok bevitele a biztonságos felhasználóifiók-szolgáltatásba
            
               (1)   Az (EU) 2018/1240 rendelet 27. cikkének alkalmazásában az ETIAS-kérelmezők a további információkat vagy dokumentumokat a következő formátumok valamelyikében nyújtják be:
               
                           a)
                        
                        
                           Portable Document Format (PDF);
                        
                     
                           b)
                        
                        
                           Joint Photographic Experts Group (JPEG); vagy
                        
                     
                           c)
                        
                        
                           Portable Network Graphics (PNG).
                        
                     
            
               (2)   A biztonságos felhasználóifiók-szolgáltatás legfeljebb 20 darab végleges feltöltést és legfeljebb 50 MB-ot meg nem haladó méretű végleges adatállományt fogad el.
            
            
               (3)   Lehetővé kell tenni, hogy az ETIAS-kérelmező elmentse és az (EU) 2018/1240 rendelet 27. cikke (2) bekezdésében említett vagy az ETIAS nemzeti egység által az említett rendelet 44. cikke alkalmazásában biztosított határidőn belül folytassa a további információk vagy dokumentumok biztonságos felhasználóifiók-szolgáltatásba történő feltöltését. A biztonságos felhasználóifiók-szolgáltatásnak lehetővé kell tennie, hogy a kérelmezők egyértelműen jelezzék, hogy a benyújtás végleges vagy sem. A biztonságos felhasználóifiók-szolgáltatásnak lehetővé kell tennie, hogy a kérelmezők a benyújtás megerősítése előtt ellenőrizzék, hogy a dokumentumok szabályosan feltöltésre kerültek-e.
            
            
               (4)   Lehetővé kell tenni, hogy az ETIAS-kérelmező az (EU) 2018/1240 rendelet 27. cikke (2) bekezdésében említett vagy az ETIAS nemzeti egység által az említett rendelet 44. cikke alkalmazásában biztosított határidőn belül a benyújtás véglegesítését megelőzően töröljön feltöltött dokumentumokat.
            
            
               (5)   A kérelmezőket fel kell kérni, hogy a biztonságos felhasználóifiók-szolgáltatásban feltüntetett megfelelő jelölőnégyzet bejelölésével erősítsék meg a további információk vagy dokumentumok benyújtását.
            
         
         
            4. cikk
            A felhasználóifiók-szolgáltatás kimeneti oldala
            
               (1)   A további információk és/vagy dokumentumok végleges benyújtását követően:
               
                           a)
                        
                        
                           rendelkezésre kell bocsátani a benyújtott további információk és/vagy dokumentumok csak betekinthető változatát, amelyet a „benyújtva” hivatkozással kell ellátni;
                        
                     
                           b)
                        
                        
                           a kérelmező számára az ETIAS e-mail-szolgáltatáson keresztül e-mailt kell küldeni, amely megerősíti, hogy a kérelmező további információkat és/vagy dokumentumokat nyújtott be, felsorolja a feltöltött dokumentumok nevét és formátumát, és tartalmazza a végleges benyújtás időbélyegzőjét és a benyújtott fájlokat egyedileg azonosító, rögzített hosszúságú alfanumerikus értéket („hash értéket”).
                        
                     
            
               (2)   Biztosítani kell, hogy a további információk és/vagy dokumentumok benyújtását követően a kérelmezők ne férhessenek hozzá a biztonságos felhasználóifiók-szolgáltatáshoz.
            
            
               (3)   A biztonságos felhasználóifiók-szolgáltatásnak beépített műszaki megoldással kell rendelkeznie, amely szavatolja, hogy a kérelemfájlban tárolt valamennyi dokumentum megegyezzen a kérelmező által a biztonságos felhasználóifiók-szolgáltatáson keresztül feltöltött dokumentumokkal.
            
         
         
            5. cikk
            A biztonságos felhasználóifiók-szolgáltatás és az ETIAS központi rendszer közötti kommunikáció
            
               (1)   Azt követően, hogy az ETIAS nemzeti egység felszólítja a kérelmezőt további információk vagy dokumentumok benyújtására, az (EU) 2018/1240 rendelet 27. vagy 44. cikkének megfelelően az ETIAS központi rendszernek az (EU) 2018/1240 rendelet 6. cikke (2) bekezdésének l) pontjában említett biztonságos webes szolgáltatáson keresztül haladéktalanul tájékoztatnia kell a biztonságos felhasználóifiók-szolgáltatást a további információ vagy dokumentumok iránti kérelemről.
            
            
               (2)   A további információk vagy dokumentumok kérelmező általi bevitelét követően a biztonságos felhasználóifiók-szolgáltatás:
               
                           a)
                        
                        
                           kiszámítja a benyújtott fájlok hash értékét, és
                        
                     
                           b)
                        
                        
                           a további információkat vagy dokumentumokat a biztonságos webes szolgáltatáson keresztül továbbítja az ETIAS központi rendszerhez.
                        
                     
            
               (3)   A biztonságos webes szolgáltatás a dokumentumok az ETIAS központi rendszernek való továbbítását megelőzően ellenőrzi, hogy azok védettek és biztonságosak-e.
            
            
               (4)   Az ETIAS központi rendszer az (EU) 2018/1240 rendelet 27. cikkének (9) bekezdésével és 44. cikkének (3) bekezdésével összhangban a kérelemfájlban rögzíti és tárolja a további információkat és/vagy dokumentumokat.
            
         
         
            6. cikk
            Üzenetformátum, szabványok és protokollok
            Az üzenetek formátumát és a végrehajtandó protokollokat az (EU) 2018/1240 rendelet 73. cikkének (3) bekezdésében említett műszaki előírásokban kell meghatározni.
         
         
            7. cikk
            Különös biztonsági szempontok
            
               (1)   A biztonságos felhasználóifiók-szolgáltatást úgy kell megtervezni és kivitelezni, hogy az ne tegyen lehetővé jogellenes hozzáférést a biztonságos felhasználóifiók-szolgáltatáshoz. E célból a biztonságos felhasználóifiók-szolgáltatásnak korlátoznia kell az ugyanazon úti okmánnyal, kérelemszámmal vagy egyedi kóddal történő hozzáférési kísérletek számát. A biztonságos felhasználóifiók-szolgáltatásnak a nem ember általi hozzáférés elleni védelmet szolgáló intézkedéseket is tartalmaznia kell.
            
            
               (2)   A biztonságos felhasználóifiók-szolgáltatásnak néhány perces inaktivitást követően működésbe lépő kiléptetési intézkedéseket is tartalmaznia kell.
            
            
               (3)   A feldolgozott adatok bizalmas kezelésére, sértetlenségére és rendelkezésre állására vonatkozó további részletekről az (EU) 2018/1240 rendelet 73. cikkének (3) bekezdésében említett műszaki előírásokban kell rendelkezni.
            
         
         
            8. cikk
            Naplózás
            
               (1)   A biztonságos felhasználóifiók-szolgáltatásnak tevékenységi naplót kell vezetnie, amely tartalmazza a következőket:
               
                           a)
                        
                        
                           hitelesítési adatok, beleértve azt is, hogy a hitelesítés sikeres volt-e vagy sem;
                        
                     
                           b)
                        
                        
                           az egyedi kód elküldésének dátuma és időpontja;
                        
                     
                           c)
                        
                        
                           a hozzáférés dátuma és időpontja;
                        
                     
                           d)
                        
                        
                           a feltöltött dokumentumok száma;
                        
                     
                           e)
                        
                        
                           a dokumentumok biztonságosságának és védelmének ellenőrzése.
                        
                     
            
               (2)   Ezen túlmenően minden egyes dokumentum vonatkozásában meg kell őrizni a következő adatokat:
               
                           a)
                        
                        
                           a dokumentum(ok) feltöltésének dátuma és időpontja;
                        
                     
                           b)
                        
                        
                           a dokumentum(ok) neve;
                        
                     
                           c)
                        
                        
                           a dokumentum(ok) mérete;
                        
                     
                           d)
                        
                        
                           a feltöltött dokumentumok hash értéke.
                        
                     
            
               (3)   A biztonságos felhasználóifiók-szolgáltatás tevékenységi és dokumentumnaplóit át kell másolni a központi rendszerbe. E naplókat a kérelemfájl megőrzési idejének végét követően legfeljebb egy évig lehet tárolni, kivéve, ha már megkezdett ellenőrzési eljárásokhoz szükség van rájuk. Ezt az időszakot követően automatikusan törölni kell őket.
               E naplókat csak az (EU) 2018/1240 rendelet 69. cikkének (4) bekezdése alkalmazásában lehet felhasználni.
            
         
         
            9. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2019. február 26-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 236., 2018.9.19., 1. o.
         
         
            (2)  A Tanács 2000/365/EK határozata (2000. május 29.) Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről (HL L 131., 2000.6.1., 43. o.)
         
            (3)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).
         
            (4)  HL L 176., 1999.7.10., 36. o.
         
         
            (5)  A Tanács 1999/437/EK határozata (1999. május 17.) az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról kötött megállapodás alkalmazását szolgáló egyes szabályokról (HL L 176., 1999.7.10., 31. o.).
         
            (6)  HL L 53., 2008.2.27., 52. o.
         
         
            (7)  A Tanács 2008/146/EK határozata (2008. január 28.) az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodásnak az Európai Közösség nevében történő megkötéséről (HL L 53., 2008.2.27., 1. o.).
         
            (8)  HL L 160., 2011.6.18., 21. o.
         
         
            (9)  A Tanács 2011/350/EU határozata (2011. március 7.) az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló, különösen a belső határokon történő ellenőrzés megszüntetéséhez és a személyek mozgásához kapcsolódó társulásáról szóló megállapodáshoz való csatlakozásáról szóló jegyzőkönyvnek az Európai Unió nevében történő megkötéséről (HL L 160., 2011.6.18., 19. o.).